CELEX: 
Language: bg
Date: 2018-01-25 00:00:00
Title: ДЕЛЕГИРАНО РЕШЕНИЕ (EC) …/… НА КОМИСИЯТА относно приложимата система за оценяване и проверка на постоянството на експлоатационните показатели на осигурителните устройства, използвани при строежи и предназначени за предотвратяване на падането на лица от височина или за спиране на падането от височина, съгласно Регламент (ЕС) № 305/2011 на Европейския парламент и на Съвета

ОБЯСНИТЕЛЕН МЕМОРАНДУМ
            
            
               1.КОНТЕКСТ НА ДЕЛЕГИРАНИЯ АКТ
            
            
               Съгласно член 28 от Регламент (ЕС) № 305/2011 на Европейския парламент и на Съвета от 9 март 2011 г. за определяне на хармонизирани условия за предлагането на пазара на строителни продукти и за отмяна на Директива 89/106/ЕИО на Съвета
                  1
                оценяването и проверката на постоянството на експлоатационните показатели (ОППЕП) на строителните продукти по отношение на съществените им характеристики се извършва в съответствие със системите по приложение V към Регламент (ЕС) № 305/2011.
            
            
               Съгласно член 28, параграф 2 и член 60, буква з) от Регламент (ЕС) № 305/2011, на Комисията е делегирана задачата да определя системите за ОППЕП на строителните продукти, свързани с даден продукт, дадена група продукти или дадена съществена характеристика, като взема предвид съображенията, посочени в тези разпоредби.
            
            
               За осигурителните устройства, използвани при строежи и предназначени за предотвратяване на падането на лица от височина или за спиране на падането от височина, все още не съществува подходящо решение за определяне на системата за ОППЕП.
            
            
               Съгласно член 28, параграф 2 следва да се избира възможно най-малко обременителната система за ОППЕП за производителите, като се отчитат всички съответни съображения.
            
            
               През 2010 г. Съдът на Европейския съюз постанови решение
                  2
                по въпроса дали специалните осигурителни устройства са в обхвата на Директива 89/686/ЕИО на Съвета относно личните предпазни средства
                  3
                или на Директива 89/106/ЕИО на Съвета относно строителните продукти
                  4
               . Съдът определи, че класифицирането като лично предпазно средство предполага, че продуктът се носи или държи (или поне може да се носи или държи) от ползвателя му през целия период, през който той е изложен на риск, и поради тази причина трябва да е движим предмет. Следователно фиксираните осигурителни устройства, когато се използват при строежи, не са предназначени за носене или държане от ползвателя им по смисъла на Директива 89/686/EИО на Съвета
                  5
               . От друга страна, Съдът определи, че приложимостта на Директива 89/106/ЕИО на Съвета към конкретен продукт изисква да са изпълнени две условия — едното във връзка с естеството на продукта, а другото — с функцията му
                  6
               . Осигурителните устройства, фиксирани така, че да са част от строежа (естество на продукта), и предназначени за гарантиране на безопасността при употреба или при работа на строеж поради това, че предотвратяват падането на лица от височина (функция на продукта), са в обхвата на Директива 89/106/ЕИО на Съвета
                  7
               . Това заключение е също така валидно съгласно Регламент (ЕС) № 305/2011, който не внася значително изменение в определението на строителните продукти
                  8
               .
            
            
               Осигурителните устройства от типове A, C или D от стандарт EN 795:2012 са предназначени да стоят постоянно фиксирани към дадена конструкция и поради тази причина, съгласно съдебната практика, не са лично предпазно средство, както е потвърдено с Решение за изпълнение (EС) 2015/2181 на Комисията
                  9
               . Въпреки това, ако са предназначени за фиксиране така, че да са част от строежа, и за гарантиране на безопасността при употреба или при работа на строеж, предотвратявайки падането на лица от височина или спирайки падането от височина, те трябва да се считат за строителни продукти и поради това са в обхвата на Регламент (ЕС) № 305/2011.
            
            
               От 21 април 2018 г. осигурителните устройства, предназначени за предотвратяване на падането на лица и в обхвата на Регламент (ЕС) 2016/425
                  10
               , ще принадлежат към категория рискове ІІІ по приложение І към същия регламент, тъй като са продукти, предназначени за предпазване на ползвателите от рискове, които могат да предизвикат много сериозни последици, като смърт или необратимо увреждане на здравето, свързани с падане от височина. Съответно тези осигурителни устройства ще подлежат на ЕС изследване на типа (модул B от Решение 768/2008/EО
                  11
               ), както е установено в приложение V към Регламент (ЕС) 2016/425, както и на съответствие с типа въз основа на вътрешен производствен контрол с надзор на проверката на продукта на случайни интервали (модул C2 от Решение 768/2008/EО), както е определено в приложение VІІ към същия регламент, или на съответствие с типа въз основа на осигуряване на качеството на производството (модул D от Решение 768/2008/EО), както е установено в приложение VIII към посочения регламент.
            
            
               До 20 април 2018 г. осигурителните устройства, предназначени за предотвратяване на падането на лица и в обхвата на Директива 89/686/ЕИО на Съвета, подлежат на изследване на типа ЕО по член 10 от същата директива, а тяхното производство — или на „ЕО“ системата за контрол на качеството на крайния продукт (член 11, буква А) от същата директива), или на системата за осигуряване ЕО качество на производството чрез наблюдение (член 11, буква Б) от посочената директива).
            
            
               Като се вземе предвид употребата на осигурителните устройства и рисковете от евентуална смърт или необратимо увреждане на здравето на ползвателите, за чието предотвратяване са предназначени тези устройства, е желателно за осигурителните устройства, които са строителни продукти, да се прилага система за ОППЕП, сравнима с процедурите за оценяване на съответствието за осигурителните устройства, които са лични предпазни средства. Това предполага система за ОППЕП, включваща непрекъснат надзор и оценяване на производствения контрол в обекта на производителя и изпитване на образци в рамките на одит, които се взимат от нотифицирания орган за сертифициране на продукта в производствения обект или в обектите на производителя за съхранение.
            
            
               Поради тези съображения Комисията избра система 1+ по приложение V към Регламент (ЕС) № 305/2011 за строителните продукти в обхвата на настоящия проект на делегирано решение. 
            
            
            
               2.КОНСУЛТАЦИИ ПРЕДИ ПРИЕМАНЕТО НА АКТА
            
            
               Проекторешението беше обсъдено на заседанието на Консултативната група по строителните продукти
                  12
                (КГ) на 9 декември 2016 г. и също така беше предмет на писмена консултация с експерти в периода от 25 ноември 2016 г. до 16 януари 2017 г. Преди провеждането на тези консултации беше дадена възможност на всички държави членки да определят експерти за участие в тях. Освен тези експерти в консултацията участваха и други външни заинтересовани лица. Документите, обсъдени в КГ и свързани с писмената консултация, бяха предадени едновременно на Европейския парламент и Съвета, както е предвидено в Общото споразумение относно делегираните актове. Представените при тези консултации мнения бяха взети предвид при изготвяне на окончателния проект на настоящия акт, предназначен за междуведомствената консултация.
            
            
               За да се съберат мненията на обществеността, достъп до проекта беше предоставен чрез портала „По-добро регулиране“ от 12 юли до 9 август 2017 г.; получени бяха мнения от две заинтересовани страни. Едната заинтересована страна подкрепи предлаганата система за ОППЕП, от една страна, като обаче препоръча замяната ѝ със система 2+, от друга страна. Тъй като сами по себе си тези коментари си противоречаха, не беше възможно и двата да се вземат предвид. Другата заинтересована страна обърна внимание основно на етапа, в който се намира обсъждането в техническия комитет към CEN, който разработва съответния стандарт, на системите за ОППЕП 3 и 2+, които преди това бяха избрани за други сравними продукти, на липсата на документирани наблюдения във връзка с инцидентите, на разходите за МСП, на липсата на технически напредък, обуславящ промяната на системата за ОППЕП, и на факта, че аспектите от обосновката за избора на системата за ОППЕП (вж. съображение 2) са отчетени в система 2+. Тези коментари не бяха взети предвид, тъй като те изразяваха противоречиви предпочитания към система за ОППЕП, която не е по-висока от система 3, както и към система 2+, не вземаха предвид, че системата 2+ не включва изпитването на образци в рамките на одит, и не отчетоха процедурите за оценяване на съответствието за осигурителните устройства, които са лични предпазни средства. Поради това получените мнения не доведоха до изменение на регламента. 
            
            
            
               3.ПРАВНИ ЕЛЕМЕНТИ НА ДЕЛЕГИРАНИЯ АКТ
            
            
               Съгласно член 28, параграф 2 и член 60, буква з) от Регламент (ЕС) № 305/2011 системите за ОППЕП на строителните продукти, определени в приложение V към същия регламент, се установяват с делегирани актове на Комисията, приложими за даден продукт, дадена група продукти или дадена съществена характеристика, като се вземат предвид съображенията, посочени в тези разпоредби.
            
         
         
            
               При установяване на системите за ОППЕП съгласно член 28, параграф 2 от Регламент (ЕС) № 305/2011 Комисията взема предвид въздействието върху здравето и безопасността на хората и избира най-малко обременителните системи, съответстващи на изпълнението на всички основни изисквания към строежите. Съгласно член 60, буква з) от Регламент (ЕС) № 305/2011 това се извършва в съответствие с въздействието на продукта с оглед на спазването на тези изисквания през очаквания му експлоатационен период.
            
            
               Проекторешението отговаря на принципа на пропорционалност, тъй като прилагането на система за ОППЕП, сравнима с процедурите за оценяване на съответствието за осигурителните устройства, които са лични предпазни средства, допринася за съгласуваността между различните правни рамки, приложими към сравними продукти, както и за стабилността и доверието в хармонизираната система, създадена с Регламент (ЕС) № 305/2011.
            
            
               Поради тези причини се очаква проекторешението да е в интерес на строителния сектор като цяло.
            
            
               ДЕЛЕГИРАНО РЕШЕНИЕ (EC) …/… НА КОМИСИЯТА
            
            
               от 25.1.2018 година
            
            
               относно приложимата система за оценяване и проверка на постоянството на експлоатационните показатели на осигурителните устройства, използвани при строежи и предназначени за предотвратяване на падането на лица от височина или за спиране на падането от височина, съгласно Регламент (ЕС) № 305/2011 на Европейския парламент и на Съвета
            
            
               (текст от значение за ЕИП)
            
            
               ЕВРОПЕЙСКАТА КОМИСИЯ,
            
            
               като взе предвид Договора за функционирането на Европейския съюз,
            
            
               като взе предвид Регламент (ЕС) № 305/2011 на Европейския парламент и на Съвета от 9 март 2011 г. за определяне на хармонизирани условия за предлагането на пазара на строителни продукти и за отмяна на Директива 89/106/ЕИО на Съвета
                  13
               , и по-специално член 28 и член 60, буква з) от него,
            
            
               като има предвид, че:
            
            
               (1)Не съществува подходящо решение за оценяване и проверка на постоянството на експлоатационните показатели на осигурителните устройства, използвани при строежи и предназначени за предотвратяване на падането на лица от височина или за спиране на падането от височина („осигурителни устройства“). Поради това е необходимо да се определи коя система за оценяване и проверка на постоянството на експлоатационните показатели се прилага към осигурителните устройства. 
            
            
               (1)Като се взема предвид, че осигурителните устройства са предназначени за предотвратяване на падането на лица от височина или за спиране на падането от височина, е целесъобразно да се избере система за оценяване и проверка на постоянството на експлоатационните показатели, която да включва непрекъснат надзор и оценяване на производствения контрол в обекта на производителя и изпитване на образци в рамките на одит, които се взимат от нотифицирания орган за сертифициране на продукта в производствения обект или в обектите на производителя за съхранение,
            
            
               ПРИЕ НАСТОЯЩОТО РЕШЕНИЕ: 
            
            
               Член 1
            
            
               Настоящото решение се прилага към осигурителните устройства, използвани при строежи и предназначени за предотвратяване на падането на лица от височина или за спиране на падането от височина.
            
            
               Член 2
            
            
               Осигурителните устройства, посочени в член 1, се оценяват и проверяват за постоянство на експлоатационните показатели по отношение на техните съществени характеристики в съответствие със системата по приложението.
            
            
               Член 3
            
            
               Настоящото решение влиза в сила на двадесетия ден след деня на публикуването му в Официален вестник на Европейския съюз.
            
         
         
            
               Съставено в Брюксел на 25.1.2018 година.
            
            
               
                     За Комисията
               
               
                     Председател
                     Jean-Claude JUNCKER
               
            
         
         
            
                  
                     (1)
                  
                        ОВ L 88, 4.4.2011 г., стр. 5.
               
               
                  
                     (2)
                  
                        Дело C-185/08, решение на Съда от 21 октомври 2010 г., Latchways, ECR 2010 I-09983.
               
               
                  
                     (3)
                  
                        Директива 89/686/ЕИО на Съвета от 21 декември 1989 г. относно сближаване на законодателствата на държавите членки в областта на личните предпазни средства (ЛПС) (ОВ L 399, 30.12.1989 г., стр. 18).
               
               
                  
                     (4)
                  
                        Директива 89/106/ЕИО на Съвета от 21 декември 1988 г. относно сближаването на законовите, подзаконови и административни разпоредби на държавите членки по отношение на строителните продукти (ОВ L 40, 11.2.1989 г., стр. 12).
               
               
                  
                     (5)
                  
                        Дело C-185/08, точка 42.
               
               
                  
                     (6)
                  
                        Ibidem, точка 50.
               
               
                  
                     (7)
                  
                        Ibidem, точки 53, 55 и 56.
               
               
                  
                     (8)
                  
                        Вж. член 1, параграф 2 от Директива 89/106/EО на Съвета и член 2, параграф 1 от Регламент (ЕС) № 305/2011.
               
               
                  
                     (9)
                  
                        Решение за изпълнение (ЕС) 2015/2181 на Комисията от 24 ноември 2015 г. относно публикуването с ограничение в Официален вестник на Европейския съюз на препратка към стандарт EN 795:2012 „Лични предпазни средства срещу падане от височина — осигурителни устройства“ в съответствие с Регламент (ЕС) № 1025/2012 на Европейския парламент и на Съвета (OВ L 309, 26.11.2015 г., стр. 10).
               
               
                  
                     (10)
                  
                        Регламент (ЕС) 2016/425 на Европейския парламент и на Съвета от 9 март 2016 г. относно личните предпазни средства и за отмяна на Директива 89/686/ЕИО на Съвета (OВ L 81, 31.3.2016 г., стр. 51).
               
               
                  
                     (11)
                  
                        Решение 768/2008/ЕО на Европейския парламент и на Съвета от 9 юли 2008 г. относно обща рамка за предлагането на пазара на продукти и за отмяна на Решение 93/465/ЕИО (ОВ L 2018, 13.8.2008 г., стр. 82).
               
               
                  
                     (12)
                  
                        Код E01329 в Регистъра на експертните групи към Комисията и други подобни структури.
               
               
                  
                     (13)
                  
                        ОВ L 88, 4.4.2011 г., стр. 5.
               
            
      
    ---documentbreak--- 
      
         
         
            
               ПРИЛОЖЕНИЕ
            
            
               СИСТЕМА ЗА ОЦЕНЯВАНЕ И ПРОВЕРКА НА ПОСТОЯНСТВОТО НА ЕКСПЛОАТАЦИОННИТЕ ПОКАЗАТЕЛИ
            
            
            
                     
                        Продукти и предназначение
                     
                  
                  
                     
                        Съществени характеристики
                     
                  
                  
                     
                        Приложима система 
                     
                  
               
                     
                        Осигурителни устройства, използвани при строежи и предназначени за предотвратяване на падането на лица от височина или за спиране на падането от височина
                     
                  
                  
                     
                        За всички съществени характеристики
                     
                  
                  
                     
                        1+